སྨྲས་པ།མཁྱེན་བརྩེ་ནུས་པའི་བདག་ཉིད་རིགས་གསུམ་མགོན།གཅིག་བསྡུས་ཆོས་ཀྱི་རྒྱལ་པོ་ཙོང་ཁ་པ།།འདི་ཉིད་ཁོ་ན་སྙིགས་དུས་བསྟན་འགྲོ་ཡི།།བསླུ་མེད་སྐྱབས་ཀྱི་དམ་པ་གཅིག་ཏུ་ངེས།།ཚུལ་དེ་རྨོངས་པའི་འགྲོ་ལ་འདོམས་པའི་ཕྱིར།།སྣང་བ་མཐའ་ཡས་བསྟན་པའི་ཉི་མ་ཡིས།།རྗེ་འདི་ལྷག་པའི་ལྷ་ཡི་རྩེར་བཞེས་ཏེ།།སྐུ་ཡི་བཀོད་པ་མི་འདྲ་གསར་དུ་མཛད།།དེ་ལྟ་ན་ཡང་རྟོག་དཔྱོད་དང་བྲལ་བའི།།མི་མཁས་མཁས་རློམ་བཏུང་བས་མྱོས་པ་འགའ།།བསྟན་འགྲོའི་གེགས་ཆེན་ཞི་བའི་ཐབས་ཀྱི་ཚུལ།།གཞན་དང་གཞན་གྱི་ང་རོ་ཆེར་སྒྲོག་མོད།།མཁས་དང་གྲུབ་པ་གཞན་གྱི་བསྟན་པའི་སྲོལ།།སྤྲིན་པར་ཉི་མ་འདྲ་དབུས་ཞྭ་སེར་བསྟན།།རྒྱལ་མཚན་ཏོག་ལྟར་མཐོ་བ་རྗེ་འདི་ཡི།།མཁྱེན་བརྩེ་ནུས་པའི་མཐུ་ལས་གཞན་དུ་ཅི།།དེ་ཕྱིར་རྨད་བྱུང་ལམ་འདིར་ལུས་ངག་གིས།།འབད་ལས་ཐོབ་པའི་རླབས་ཆེན་དགེ་ཚོགས་མཐུས།།ཡིད་ཅན་ཀུན་གྱི་མཚུངས་མེད་བློ་བཟང་གྲགས།།བསླུ་མེད་སྐྱབས་ཀྱི་མཆོག་ཏུ་ངེས་རྙེད་ཤོག།ཅེས་ཆོས་ཀྱི་རྒྱལ་པོ་ཙོང་ཁ་པ་ཆེན་པོའི་བསྒོམ་བཟླས་བྱ་ཚུལ་དངོས་གྲུབ་གྲུ་ཆར་གཡོ་བའི་སྤྲིན་ཕུང་ཞེས་བྱ་བ་འདི་ཡང༌།རྗེ་འདི་ལ་མི་ཕྱེད་པའི་དད་པ་བླ་མའི་དྲིན་ལས་རྙེད་པའི་བཙུན་པ་དབྱངས་ཅན་གྲུབ་པའི་རྡོ་རྗེས་རང་གཞན་ལ་ཕན་དུ་རེ་བའི་བསམ་པས་ཉམས་སུ་བླང་བདེ་བར་ཞི་བའི་ལོ་ཟིན་བྲིས་སུ་བགྱིས་པ།སླར་ཡང་མཚར་པའི་ཕྱག་མཛོད་ཡེ་ཤེས་རྒྱལ་མཚན་ལགས་ཀྱི་ཉམས་བཞེས་སུ་འདི་ལྟ་བུ་ཞིག་དགོས་ཚུལ་ལྟར།རྣམ་བྱུང་གི་མགོ་ཟླའི་དཀར་ཕྱོགས་སྟོང་པ་དང་པོའི་ཉིན་ཞུས་དག་དང་གསར་སྣོན་ཕྲན་བུ་བཅས་བགྱིས་པ་དགེ་ལེགས་འཕེལ།།རྗེ་ཙོང་ཁ་པའི་དྲ་བ།